b'\n_START_ARTICLE_\nMiklav\xc5\xbe Ocepek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v revni delavski dru\xc5\xbeini, ki se je morala zaradi nasprotovanja o\xc4\x8detovemu verskemu prepri\xc4\x8danju in posledi\xc4\x8dni izgubi slu\xc5\xbebe, iz Zasavja preseliti v Menge\xc5\xa1. Njegovo otro\xc5\xa1tvo je zaznamovala zgodnja otro\xc5\xa1ka bolezen, ki je hitro napredovala od njegovega \xc4\x8detrtega leta dalje. S \xc5\xa1estimi leti je bil poslan na zdravljenje v bolnico za pred\xc5\xa1olsko invalidno mladino v Ro\xc5\xbeno Dolino pri Novi Gorici. Tam je pre\xc5\xbeivel dve leti, dale\xc4\x8d od svoje dru\xc5\xbeine. Bolezen ga je zaznamovala za vse \xc5\xbeivljenje in zaradi nje je stalno imel te\xc5\xbeave s hojo. Vendar je bil v osnovni \xc5\xa1oli navkljub bolezni odli\xc4\x8den u\xc4\x8denec._NEWLINE_Po osnovnem \xc5\xa1olanju je vstopil v semeni\xc5\xa1\xc4\x8de v Vipavi, z namenom da postane duhovnik. Po maturi in pred vstopom v bogoslovje je bil poslan na slu\xc5\xbeenje voja\xc5\xa1ke slu\xc5\xbebe. To je bila njegova druga huj\xc5\xa1a \xc5\xbeivljenjska preizku\xc5\xa1nja. Navkljub invalidnosti, zaradi katere bi moral biti voja\xc5\xa1\xc4\x8dine zdravstveno opro\xc5\xa1\xc4\x8den, je bil napoten kot pehotni vojak na otok Vis. To ga je telesno in psihi\xc4\x8dno povsem uni\xc4\x8dilo._NEWLINE_Po povratku se je vpisal na Teolo\xc5\xa1ko fakulteto, kjer je pre\xc5\xbeivel dve leti. Predvsem zaradi nelagodja in ob\xc4\x8dutka \xc2\xbbkasarni\xc5\xa1kega\xc2\xab\xc2\xa0\xc5\xbeivljenja se je v tretjem letniku odlo\xc4\x8dil za opravljanje diferencialnih izpitov in prestop na Filozofsko fakulteto, kjer je od jeseni 1987 nadaljeval \xc5\xa1tudij filozofije in ga tudi uspe\xc5\xa1no zaklju\xc4\x8dil._NEWLINE_Leta 1994 se je pridru\xc5\xbeil krogu dru\xc5\xa1tva Apokalipsa, kjer je bil poleg tega, da je pisal in prevajal za revijo Apokalipsa, tudi \xc4\x8dlan uredni\xc5\xa1kega odbora in urednik Filozofske zbirke Aut vse do leta 2004. Po tem obdobju se je od omenjenega kroga distanciral in \xc5\xbeivel osamljeno \xc5\xbeivljenje.  _NEWLINE_Njegova miselna pot je na\xc5\xa1la svoje somi\xc5\xa1ljenike tudi v ustvarjalcih revije KUD Logos._NEWLINE_Zadnja leta svojega \xc5\xbeivljenja je pre\xc5\xbeivel v Ljubljani._NEWLINE_Od leta 2010 se vsako leto odvija Mednarodni filozofski simpozij Miklav\xc5\xbea Ocepka v organizaciji KUD Apokalipsa.'